Rasman: Markizio «Yuventus» bilan shartnomasini bekor qilib, erkin agentga aylandi

«Yuventus» rasmiy sayti orqali yarimhimoyachi Klaudio Markizio bilan xayrlashayotganini ma'lum qildi. Ayni paytda 32 yoshli futbolchining qaysi klubga o‘tayotgani haqida ma'lumot berilmagan.

Markizio «Yuventus» maktabi tarbiyalanuvchisi sanaladi. U bir yil «Empoli»da ijara asosida to‘p surganini inobatga olmaganda, butun faoliyatini «keksa sinora» safida o‘tkazgan.
Markizio turinliklar bilan Italiya chempionatida 7 karra, mamlakat kubogida 4 karra va Italiya superkubogida 3 marta g‘olib chiqqan. U, shuningdek, «Yuventus» libosida ikki marta YeChL finalida ham o‘ynagan. A Seriyaning o‘tgan mavsumida u 15 o‘yinda maydonga tushib, 1 ta golli uzatma muallifi bo‘lgandi.
Avvalroq OAVda Markizioga «Monako» va «Nitstsa» klublaridan qiziqish bo‘layotgani haqida xabarlar tarqalgandi.